**Rabbe Anders Grönblom** (3. toukokuuta 1950 Helsinki – 29. kesäkuuta 2015) oli suomalainen yrittäjä, Kotipizza-ketjun perustaja, Yhdistyneen kuningaskunnan kunniakonsuli ja kauppaneuvos. Myöhemmin Grönblom luopui Kotipizzasta myytyään kaikki osakkeet ja keskittyi Omenahotelli-hotelliketjuun. Rabbe Grönblom omisti RGI-yhtiön.

Ura
---

Grönblom varttui Vaasassa, jonne perhe muutti 1954 lääkäri-isän viran perässä. Liikemiesuransa Grönblom aloitti jo neljävuotiaana myymällä kukkia torilla. Ravintolauransa hän aloitti 17-vuotiaana keittiöpoikana laivalla. Kiinnostus ravintola-alaan jäi, ja ylioppilaaksi valmistumisen jälkeen Grönblom hakeutui Haaga-instituuttiin työnjohto- ja liikkeenjohtolinjalle. 

Vuonna 1976 Grönblom perusti ensimmäisen pizzerian O sole mio, josta hän kehitteli Pizzeria N:o 1 -ketjun. Tämä ketju laajeni yli 200 henkeä työllistäväksi ja 19 ravintolaa käsittäväksi kokonaisuudeksi. Vuonna 1986 hän myi koko ketjun Elannolle. Vuonna 1986 hän perusti franchise-pohjalla toimivan Suomen suurimmaksi kasvaneen pizzaketjun Kotipizzan.

2000-luvun alussa matkustajaliikenne uhkasi loppua Merenkurkussa Vaasa–Uumaja-väliltä. Tämän huomattuaan Grönblom aloitti uran laivanvarustajana RG Line Oy Ab -yhtiön kautta. Matkustajaliikenne alkoi toukokuussa 2001 Silja Lineltä ostetulla *Fennia*-aluksella. Seuraavana vuonna Grönblom ulosliputti aluksensa *Casino Expressin* Ruotsiin.

Hotelliliiketoiminnan Grönblom aloitti avaamalla Tampereelle vuonna 2003 Suomen ensimmäisen itsepalveluhotellin. Ilman vastaanottohenkilökuntaa toimivia Omenahotelleja on myös Helsingissä, Jyväskylässä, Turussa, Oulussa ja Vaasassa. Grönblom on toiminut myös Nokian renkaat Oyj:n hallituksessa, ja hän oli Rax Ravintolat Oy:n hallituksen puheenjohtaja.

Elokuussa 2011 Grönblom myi kolme neljäsosaa Kotipizzan osakkeistaan suomalaiselle pääomasijoittaja Sentica Partnersille. Syyskuussa 2014 Grönblom myi loputkin pizzaketjusta.

Yksityiselämä
-------------

Rabbe Grönblom asui vaimonsa kanssa Vaasassa. Pariskunnalla oli huvila Sri Lankassa.

Grönblomin omaisuus oli vuoden 2004 verotuksessa 3 741 250 euroa.

Elokuussa 2012 kerrottiin Grönblomin sairastuneen haimasyöpään, josta hän kuitenkin toipui leikkaushoidon avulla. Hoidot uusittiin vuonna 2014.

Grönblom menehtyi pitkän sairastelun jälkeen 65-vuotiaana 29. kesäkuuta 2015.

Tunnustukset
------------

Vuonna 2004 Suomen Liikemies-Yhdistys ja *Talouselämä*-lehti valitsivat Grönblomin vuoden liikemieheksi. Vuonna 2005 Grönblom sai kauppaneuvoksen arvonimen.

Lähteet
-------

* Hallituksen puheenjohtaja, kauppaneuvos Rabbe Grönblomin ura laivakeittiöpojasta ketjuyrittäjäksi
* Suomen Liikemies-Yhdistys
* Finfood: Kotipizza tähyää Kiinaan ja laajenee Venäjällä (Arkistoitu – Internet Archive)

### Viitteet

1. 1 2  Holger Wester: Kauppaneuvos Rabbe Grönblom (1950–2015). *Suomen talouselämän vaikuttajat* -verkkojulkaisu (maksullinen). 5.9.2011. Suomalaisen Kirjallisuuden Seura.
2. 1 2  Varjonen, Terhi: Rabbe Grönblom on kuollut *YLE Uutiset*.  29.6.2015. Yleisradio Oy. Viitattu 29.6.2015.
3. ↑
4. ↑  Tampereella avattiin itsepalveluhotelli  8.10.2003. MTV3. Viitattu 30.6.2007.
5. ↑  Omenahotellit Omena Hotellit Oy.  Arkistoitu 2.7.2007. Viitattu 30.6.2007.
6. ↑  Nokian Renkaat Oyj Pörssitiedote  6.4.2006. Nokian Renkaat Oyj. Viitattu 26.7.2010.
7. ↑  Yritysesittely Rax Ravintolat Oy.  Arkistoitu 30.6.2007. Viitattu 30.6.2007.
8. ↑  Iivonen, Jyrki: Kauppaneuvos myi Kotipizzan pääomasijoittajalle. *Helsingin Sanomat* 2.9.2011, s. B 8. Verkkoversio. Viitattu 2.9.2011.
9. ↑  Rabbe Grönblom myi osuutensa Kotipizzasta  10.9.2014. Turun Sanomat. Viitattu 11.9.2014.
10. ↑   (Arkistoitu – Internet Archive)
11. ↑  Pizzamiljönääri kävi vararikon portilla  22.9.2006. Iltalehti. Viitattu 30.6.2007.
12. ↑  IS: Omenahotellin ja Kotipizzan perustaja sairastui vakavasti  21.8.2012. Aamulehti.  Arkistoitu 24.8.2012. Viitattu 30.8.2012.
13. ↑  Leikkaus pelasti suomalaisen pizzakeisarin kuoleman porteilta  4.6.2013. Ilta-sanomat.  Arkistoitu 16.1.2014. Viitattu 23.10.2013.
14. ↑  Rabbe Grönblom selätti syövän uudelleen! Ilta-Sanomat.  Arkistoitu 9.3.2014. Viitattu 11.9.2014.
15. ↑  Kotipizzan perustajasta Vuoden liikemies  10.9.2004. Kaleva. Viitattu 26.7.2010. [vanhentunut linkki]
16. ↑  Tasavallan Presidentin 20.5.2005 myöntämät arvonimet Valtioneuvoston kanslia. Viitattu 26.7.2010. [vanhentunut linkki]

Aiheesta muualla
----------------

* Rabbe Grönblomin muistokirjoitus *Helsingin Sanomissa*